राशन विक्रेताओं का प्रदर्शन
11सूत्री मांगों को लेकर जिले के राशन विक्रेताओं ने सोमवार को कलेक्ट्रेट पर प्रदर्शन किया। राजस्थान राज्य अधिकृत राशन विक्रेता नियोजक संघ के बैनर तले राशन विक्रेता कलेक्ट्रेट में एकत्रित हुए।
संगठन के जिलाध्यक्ष घनश्याम आचार्य ने बताया कि सार्वजनिक वितरण प्रणाली में बायोमैट्रिक व्यवस्था के माध्यम से जो पारदर्शिता लाई गई है वह ठीक है लेकिन पोस मशीन में कनेक्टिविटी, सर्वर डाउन होना और वरिष्ठ उपभोक्ताओं का अंगूठे का निशान स्केन नहीं होना आदि समस्या है। बावजूद इसके इस योजना में विक्रेता पूर्ण सहयोग कर रहे हैं, लेकिन राशन विक्रेताओं की मांगों का निस्तारण नहीं हो रहा है। प्रदर्शन के बाद संगठन के पदाधिकारियों ने जिला कलेक्टर को मुख्यमंत्री के नाम का ज्ञापन सौंपा।
राशन विक्रेता का मानदेय निश्चित करना, पोस मशीन रख-रखाव के लिए 20 रुपए प्रति क्विंटल निश्चित करना। वहीं कई राशन विक्रेताओं को तकनीकी जानकारी नहीं होने के कारण एक आधार कार्ड से कई ट्रांजेक्शन की त्रुटि होने पर उनके खिलाफ दर्ज एफआईआर को वापस लेने सहित 11 मांगें शामिल है। प्रदर्शन में प्रदेश संगठन मंत्री घनश्याम पारीक, मनोज गहलोत, बबलू पांडे, महेश आचार्य, द्वारका प्रसाद माथुर आदि शामिल हुए।
hin_Deva hin_Deva hin_Deva hin_Deva